Aurinko on ollut marraskuussa etelässä harvinainen valoilmiö. Ilmatieteen laitoksen tilastojen mukaan Etelä- ja Keski-Suomessa auringonpaisteen määrä on jäänyt kuluvan marraskuun aikana selvästi keskiarvolukemista.

Sen sijaan Lapissa aurinko on paistanut jonkin verran enemmän kuin keskimäärin.

Tänä vuonna marraskuun 26. päivään mennessä etelässä on saatu auringonpaistetta vain noin 12 tuntia, Keski-Suomessa noin seitsemän tuntia ja Lapissa noin 23 tuntia.

Viimeksi liki yhtä synkkää on ollut etelässä vuonna 2010.

Tilastojen mukaan aurinko paistaa etelässä marraskuun aikana keskimäärin hieman alle 40 tuntia. Keski-Suomen lukema on noin 25 ja Lapin noin 20.

Meteorologi Seija Paasosen mukaan kuluvan marraskuun harmaa säätyyppi johtuu siitä, että Suomi on ollut suuren osan aikaa itäisen korkeapaineen ja läntisten matalapaineiden välissä.

– Vertailun vuoksi viime vuonna säätyyppi oli meillä erilainen. Matalapaineita kulki Suomen yli ja sää oli niiden takia hyvin vaihteleva. Oli matalapainetta ja korkeapaineen selänteitä, Seija Paasonen kertoo.

Edes täysin pilvetön ja aurinkoinen loppukuun sää ei nostaisi etelän paistelukemia keskiarvoon.

Enimmillään aurinko on paistanut etelässä koko marraskuun aikana noin 65 tuntia, Keski-Suomessa noin 55 tuntia ja Lapissa vajaat 45 tuntia. Minimilukemat ovat olleet viisi tuntia etelässä, noin tunti Keski-Suomessa ja melkein nolla Lapissa, eli kuusi minuuttia Sodankylässä.

Helsinki-Vantaan toistaiseksi vähäisimmät paistelukemat mitattiin vuonna 1974 ja ennätyslukemat taas vuonna 1971. Jyväskylässä vastaavat vuodet ovat 1984 ja 1988 ja Sodankylässä 2009 ja 1975.